Watch more in iWant or TFC.tv

Hindi napigilan ng ilang residente sa Tiwi, Albay ang mag-alala sa nasasaksihan nila araw-araw na tila "buwis-buhay" na pagpasok ng mga estudyante sa paaralan.

Halos natatakpan na kasi ng mga nakasabit na estudyante ang buong traysikel at jeep dahil sa kakulangan ng mga pampasaherong sasakyan sa nasabing bayan.

"Kung may aksidente, halimbawa nagbanggaan, paano 'yon...lalo na 'pag hapon maraming naka-topload," ani Andrea Clerigo, residente sa lugar.

Aminado naman ang ilang drayber na bawal ang magsakay nang sobra sa kapasidad ng kanilang sasakyan ngunit mga estudyante pa raw mismo ang nagpupumilit sumakay.

"Nasanay na lang kasi mahirap 'yong sasakyan, kapag hindi ka nakasakay sa unang daraan magugutom sila," ani Domingo Contigno, drayber ng traysikel.

Aniya, minsan ay umaabot sa 15 ang kaniyang isinasakay sa traysikel dahil sa lubhang kakulangan ng masasakyan.

Paalala naman ng awtoridad na maaaring pagmultahin ng aabot sa P5,000 ang mga mahuhuling nagsasakay nang sobra sa kapasidad ng sasakyan.

"Ito po ay napaka-dangerous lalong lalo na sa mga kabataan kasi minsan kung pagod sila [ay] inaantok sila, puwedeng mahulog and besides 'yong capacity po ng traysikel hindi until topload," ani

Atty. Noreen Bernadette Lutey, regional director ng Land Transportation Office sa Bicol. -- Ulat ni Jose Carretero, ABS-CBN News